Yukuan ta ikaꞌan Jesús,
ta katyi‑ra:
—Cha‑ndaa kaꞌín chii‑ndo tyi ra‑ña‑kɨꞌvɨ nuu kuvi yuꞌu tranka kuraa mvee,
ta kɨꞌvɨ‑ra inka ityi,
ra‑yukuan kuvi rakuaꞌyɨ.
Soko ra‑kɨꞌvɨ yuꞌu tranka,
ra‑yukuan kuvi ra‑kumi mvee.
Ta ra‑kumi yuꞌu tranka,
nuña‑ra tranka tyi kɨꞌvɨ ra‑kumi mvee.
Ta chiñi mvee tatyi‑ra,
ta kaꞌan‑ra sɨvɨ nuu nuu‑tɨ,
ta tava‑ra chii‑tɨ.
Ta nuu iyaꞌa itava‑ra tandɨꞌɨ sana‑ra,
ta kuaꞌan‑ra ityi nuu‑tɨ,
ta kuaꞌan‑tɨ chata‑ra tyi nakoto‑tɨ tatyi‑ra.
Soko ra‑ña‑nakoto‑tɨ,
makuꞌun‑tɨ chata‑ra,
ta kuakunu‑tɨ chii‑ra tyi ña‑nakoto‑tɨ tatyi‑ra.
Ta ikaꞌan Jesús nuu kuꞌva takuan chii ñayɨvɨ,
soko ña‑ikutuñi iñi‑chi naa tuꞌun kuñi‑ra kaꞌan‑ra.
Iꞌya kuvi nuu ikaꞌan Jesús tyi maa‑ra kuvi ra‑vaꞌa‑ka kumi mvee
Ta ikaꞌan tuku Jesús chii‑chi,
ta katyi‑ra:
—Cha‑ndaa kaꞌín chii‑ndo tyi yúꞌú kuvi yuꞌu tranka nuu yaꞌa mvee.
Ta tandɨꞌɨ ñayɨvɨ ikichi ityi nuu‑ka cha‑kuí,
ñayɨvɨ kuaꞌyɨ kuu‑chi,
soko ña‑tyasoꞌo‑tɨ cha‑kaꞌan‑chi.
Ta yúꞌú kuvi yuꞌu tranka,
ta ñayɨvɨ kuakɨꞌvɨ nuu ndyaí kuakaku‑chi,
ta kuakuu‑chi tañi nuu mvee cha‑kɨꞌvɨ ta cha‑keta tichi kuraa,
ta ñiꞌi‑tɨ itya kachi‑tɨ.
Ta rakuaꞌyɨ tyi vachi‑ra sakuaꞌyɨ‑ra,
ta chaꞌñi‑ra,
ta satanu‑ra.
Soko yúꞌú tyi vachí chaꞌí ñayɨ́vɨ́ chaa chii‑ndo ta nuu ndɨꞌɨ cha‑koo vaꞌa‑ndo chiꞌin‑chi.
Ta maí kuvi ra‑kumi vaꞌa mvee sané,
ta ra‑kumi vaꞌa chii mvee sana‑ra,
chaꞌa‑ra ñayɨ́vɨ́‑ra chakuenda‑tɨ.
Soko ra‑kuvi musu,
ña‑suvi sana‑ra kuu‑tɨ,
ta kuꞌva ndyeꞌe‑ra vachi lovo,
sandoo‑ra chii‑tɨ,
ta kuakunu‑ra.
Yukuan ta kuatɨɨn lovo chii‑tɨ,
ta kuakutyakuatyi‑tɨ saꞌa‑tɨ.
Ta takuan saꞌa ra‑kuvi musu tyi chakuenda xuꞌun‑ñi satyiñu‑ra,
ta ña‑chika iñi‑ra chakuenda mvee.
Ta yúꞌú kuvi ra‑kumi vaꞌa mvee,
ta nakoté mvee sané tañi nakoto Sutu‑yo Ndyoo chií.
Ta nakoto mveí chií tañi nakoté chii Sutu‑yo Ndyoo.
Ta chaꞌí ñayɨ́ví chakuenda‑tɨ.
’Ta iyo tuku inka mvee sané cha‑ña‑yɨꞌɨ tichi kuraa iꞌya.
Ta kuñi‑chi kunakiꞌín chii‑tɨ,
ta kuatyasoꞌo‑tɨ tatyí,
ta kuakoo minuu‑ñi nuu kuakɨꞌɨ‑tɨ,
ta minuu‑ñi ra‑kuakumi chii‑tɨ.
Ta Sutu‑yo Ndyoo,
kuñi‑ra chií tyi chaꞌa kuendé ñayɨ́ví ta takuan ta kuanatyakí inka ndoyo.
Ta ña‑yoo‑ñi kindyaa ñayɨ́ví tyi chaꞌí chii‑chi chiꞌin cha‑vaꞌa iyo iñí.
Ta iyo taꞌvi nakuꞌva kuendé ñayɨ́ví,
ta nakiꞌin tukí chii‑chi inka ndoyo.
Ta tuꞌun iꞌya ichaꞌa Sutí chií.
Ta ikusɨɨn taꞌan tuku ñayɨvɨ judío inka ndoyo chakatyi tuꞌun iꞌya.
Ta kuaꞌa loko‑chi ikaꞌan,
ta katyi‑chi:
—Tatyi kuiꞌna yɨꞌɨ chii‑ra,
ta kuꞌu xiñi‑ra.
¿Naa kuenda tyasoꞌo‑ndo tuꞌun kaꞌan‑ra?
Soko iyo‑chi kaꞌan,
ta katyi‑chi:
—Tuꞌun iꞌya ña‑suvi tuꞌun kaꞌan tatyi kuiꞌna kuvi.
¿Atu kuvi sanduvaꞌa kuiꞌna nuu ñayɨvɨ kuaa?